10/04/2019
ການສະເຫຼີມສະຫຼອງການສ້າງຕັ້ງສະຖາບັນເຕັກໂນໂນໂລຊີການສື່ສານຂໍ້ມູນຂ່າວສານ (ສຕສ) ຄົບຮອບ 45 ປີ (1973-2018) ໄດ້ຈັດຂຶ້ນເມື່ອບໍ່ດົນມານີ້. ໂດຍການເປັນປະທານເປີດຂອງ ທ່ານ ສາຍຝົນ ບຸດຈັນທະລາດ ຫົວໜ້າ ສຕສ, ຊຶ່ງມີ ທ່ານ ບຸນສະເຫຼີມໄຊ ເຄນນາວົງ ຮອງລັດຖະມົນຕີ ກະຊວງ ປທສ, ທ່ານ ຄໍາລວດ ສິດລາກອນ ອາດີດລັດຖະມົນຕີປະຈໍາສໍານັກງານນາຍົກລັດຖະມົນຕີ, ຫົວໜ້າອົງການໄປສະນີ ແລະ ໂທລະຄົມມະນາຄົມແຫ່ງຊາດ, ທ່ານ ສີທົງ ທອງແກ້ວ ອະດີດຮອງລັດຖະມົນຕີກະຊວງ ປທສ, ທ່ານ ປາລະມີ ພົມມະທັນສີ ອາດີດການນໍາ ສຕສ ແລະ ພະນັກງານຄູ-ອາຈານ ທັງອາດີດ-ປະຈຸບັນ ພ້ອມດ້ວຍແຂກທີ່ຖືກເຊີນເຂົ້າຮ່ວມ.
ສຕສ ມີພາລະບົດບາດເປັນເສນາທິການ ໃຫ້ແກ່ຄະນະນຳ ກະຊວງ ປທສ ໂດຍມີໜ້າທີ່ໃນການຄົ້ນຄວ້າສ້າງ, ພັດທະນາຫຼັກສູດ ເຂົ້າໃນການຮຽນ - ການສອນ ລວມທັງສ້າງບຸກຄະລາກອນ ໃນຂະແໜງການ ວຽກງານໄປສະນີ, ໄອທີ ແລະ ການສື່ສານໃນຂອບວຸດທິການສຶກສາ ໃນລະດັບ: ຊັ້ນຕົ້ນ, ຊັ້ນກາງ, ຊັ້ນສູງ ແລະ ປະລິນຍາຕີ ເພື່ອຮັບໃຊ້ສັງຄົມ ລວມທັງວຽກງານ ປ້ອງກັນຊາດ - ປ້ອງກັນຄວາມສະຫງົບ ໃນໄລຍະໃໝ່. ປະຈຸບັນ ສຕສ ມີພະນັກງານ - ຄູອາຈານ ທັງໝົດ 64 ຄົນ, ນັກສຶກສາ 618 ຄົນ. ພ້ອມນັ້ນ, ຍັງໄດ້ໄປຍົກລະດັບວິຊາສະເພາະຕົນເອງ ທັງພາຍໃນ ແລະ ຕ່າງປະເທດ ເພື່ອມາຮັບໃຊ້ເຂົ້າໃນການສິດສອນວິຊາສະເພາະຂອງຕົນ. ນັບແຕ່ປີ 1973-2018 ມີນັກສຶກສາຈົບທັງໝົດ 4,748 ຄົນ; ໄດ້ແຈກຢາຍໄປຮອດ 18 ແຂວງ, 148 ເມືອງໃນຂອບເຂດທົ່ວປະເທດ. ສຕສ ໄດ້ຄົ້ນຄວ້າຊອກຫາ ປື້ມຕຳລາການຮຽນ - ການສອນ ເຕັກໂນໂລຊີກ້າວໜ້າ ແລະ ທັນສະໄໝ ຕາມການປ່ຽນແປງ ຂອງຍຸກໂລກາພິວັດ ມາສິດສອນໃຫ້ນັກສຶກສາໄດ້ຮັບຮູ້ເຂົ້າໃຈ ແລະ ສົ່ງເສີມການນຳໃຊ້ເທັກໂນໂລຊີ ທີ່ທັນສະໄໝເຂົ້າໃນໜ້າທີ່ວຽກງານ. ຕະຫລອດໄລຍະ 45 ປີຜ່ານມາ ສຕສ ຍັງໄດ້ກໍ່ສ້າງພື້ນຖານໂຄ່ງລາງເພີ່ມຂຶ້ນ ເປັນຕົ້ນ: ຕຶກອາຄານສະຖານທີ່ການຮຽນ-ການສອນ, ຫ້ອງທົດລອງ, ອຸປະກອນ ແລະ ຫຼັກສູດການຮຽນ - ການສອນຄົບຊຸດ ໂດຍການຊ່ວຍເຫຼືອຂອງອົງການໂທລະຄົມສາກົນ (ITU) ເພື່ອນຳເຂົ້າໃນວຽກງານການສິດສອນ, ກໍ່ສ້າງ, ຍົກລະດັບ ແລະ ບຳລຸງບຸກຄະລາກອນຢູ່ພາຍໃນ ແລະ ຕ່າງປະເທດ ມາຮັບໃຊ້ການສິດສອນ. ນອກນີ້, ຍັງໄດ້ເຊີນຄູອາຈານທີ່ຈົບມາຈາກຫຼາຍປະເທດມາສິດສອນ ໃຫ້ຫຼາຍສາຂາວິຊາ ທີ່ກ່ຽວພັນເຖິງວິຊາທາງດ້ານໂທລະຄົມ ແລະ ຍັງໄດ້ຮັບການສະໜັບສະໜູນ, ຊ່ວຍເຫຼືອຈາກອົງການຈັດຕັ້ງພາຍໃນ ແລະ ສາກົນ ເປັນຕົ້ນ: ຮ່ວມມືກັບກະຊວງສຶກສາທິການ ແລະ ກິລາ, ລັດວິສາຫະກິດໄປສະນີລາວ, ໂຄງການສື່ສານຮັບໃຊ້ການນຳ ແລະ ພາກລັດບໍລິຫານ, ບໍລິສັດລາວໂທລະຄົມມະນາຄົມມະຫາຊົນ, ບໍລິສັດ ETL ຈຳກັດ, ບໍລິສັດສະຕາໂທລະຄົມຈໍາກັດ, ມະຫາວິທະຍາໄລແຫ່ງຊາດ ແລະ ສະຖາບັນການສຶກສາອື່ນໆ ໃນການຝຶກອົບຮົມ, ການລົງຝຶກງານ, ການຊ່ວຍເຫຼືອທາງດ້ານອຸປະກອນ ແລະ ການຮ່ວມມືໃນການພັດທະນາຫຼັກສູດ. ຮ່ວມມືກັບພາຍນອກເຊັ່ນ: ສສ ຫວຽດນາມ, ITU ແລະ ສປ ຈີນ ໃຫ້ການຊ່ວຍເຫຼືອທາງດ້ານການຍົກລະດັບວິຊາສະເພາະທັງໄລຍະສັ້ນ ແລະ ໄລຍະຍາວ, ທຶນຊ່ວຍເຫຼືອທາງດ້ານອຸປະກອນຕ່າງໆ.
ໃນປັດຈຸບັນເຕັກໂນໂລຊີການສື່ສານ ແລະ ຂໍ້ມູນຂ່າວສານ ແມ່ນວຽກງານໜຶ່ງທີ່ມີບົດບາດສຳຄັນຕໍ່ກັບການສ້າງສາພັດທະນາປະເທດຊາດ; ເປັນປັດໄຈທີ່ຂາດບໍ່ໄດ້ໃນການປະຕິບັດໜ້າທີ່ວຽກງານຂອງຄົນໃນສັງຄົມ; ທັງເປັນພາຫະນະທີ່ສຳຄັນໃນການບໍລິຫານ - ຄຸ້ມຄອງ, ຊ່ວຍໃຫ້ທຸກຂະແໜງການທີ່ຢູ່ສູນກາງ ແລະ ທ້ອງຖິ່ນເຮັດວຽກຢ່າງມີປະສິດທິພາບ, ເປັນຂະແໜງການຫຼັກໃນການຂັບເຄື່ອນການພັດທະນາເສດຖະກິດ - ສັງຄົມ, ຊຸກຍູ້ການຫັນເປັນອຸດສາຫະກໍາ ແລະ ທັນສະໄໝ, ເປັນຂະແໜງການແຖວໜ້າໃນການປະກອບສ່ວນສ້າງລາຍຮັບເຂົ້າງົບປະມານຂອງຊາດ; ດັ່ງນັ້ນ, ຈຶ່ງມີຄວາມຈຳເປັນຕ້ອງໄດ້ສືບຕໍ່ພັດທະນາພື້ນຖານໂຄງລ່າງດ້ານເຕັກໂນໂລຊີສື່ສານ ແລະ ຂໍ້ມູນຂ່າວສານ ໃຫ້ກວມທຸກພື້ນທີ່ຍຸດທະສາດ.
ການດຳເນີນການຮຽນ - ການສອນໃນ ປັດຈຸບັນມີລະດັບຊັ້ນສູງ ຫຼັກສູດສາຂາວິສະວະກຳເຕັກໂນໂລຊີການສື່ສານ ແລະ ສາຂາເຕັກໂນໂລຊີຂໍ້ມູນຂ່າວສານ ໂດຍໄດ້ຮັບການຊີ້ນຳຢ່າງໃກ້ຊິດຂອງຄະນະພັກ - ຄະນະນຳ ກະຊວງ ປທສ ໃນການປັບປຸງພື້ນຖານໂຄງລ່າງ, ຫ້ອງຮຽນ - ຫ້ອງສອນ, ຫ້ອງສະໝຸດ, ຫົນທາງ, ເດີ່ນກິລາ, ຫ້ອງທົດລອງ, ຫ້ອງຄອມພິວເຕີ ໃນການຕອບສະໜອງໃຫ້ແກ່ການຮຽນ - ການສອນ ແລະ ໃຫ້ສອດຄ່ອງ ກັບ 03 ລັກສະນະ 05 ຫຼັກມູນການສຶກສາ ທີ່ກະຊວງສຶກສາທິການ ແລະ ກິລາ ວາງອອກ. ນອກຈາກການຮຽນ - ການສອນໄລຍະຍາວແລ້ວພວກເຮົາຍັງມີການ ຝຶກອົບຮົມໄລຍະສັ້ນ ແລະ ຈັດສຳມະນາ ໃຫ້ພະນັກງານ - ຄູອາຈານ ພາຍໃນສະຖາບັນ ແລະ ຊຸກຍູ້ - ສົ່ງເສີມໃຫ້ໄດ້ຍົກລະດັບຢູ່ພາຍໃນ ແລະ ຕ່າງປະເທດ, ເຮັດໃຫ້ພະນັກງານວິຊາການມີຄຸນວຸດທິສູງຂຶ້ນຈາກລະດັບຊັ້ນສູງຂຶ້ນໄປຮອດລະດັບປະລິນຍາເອກ.
ໃນໂອກາດພິທີສະເຫຼີມສະຫຼອງການສ້າງຕັ້ງ ສຕສ ຄົບຮອບ 45 ປີ, ຍັງໄດ້ມີພິທີພົບປະສ້າງສັນ ລະຫວ່າງຄູ-ອາຈານ, ນັກສຶກສາ ທັງອາດີດ ແລະ ປັດຈຸບັນ, ງານສະເຫຼີມສະຫຼອງປີໃໝ່ລາວ ຄສ 2019, ກິດຈະກໍາການແຂ່ງຂັນກິລາບານແຕະ ແລະ ການແຂ່ງຂັນປະກວດ ສິນລະປະ-ວັນນະຄະດີ ດ້ວຍຂະບວນການຟົດຟື້ນອີກດ້ວຍ.
ຂ່າວ: ສຕສ.
ກວດແກ້+ພາບ: ຫ້ອງການກະຊວງ.